ቪክተር ቫልደዝ ኣብ ኣየናይ መስመር ይጻወት?
“ቫልደዝ ብቕዓቱ ከመሓይሽ ኣለዎ” ቫን ጋል
ኣሰልጣኒ ማንቸስተር ዩናይትድ ልዊስ ቫን ጋል፡ ኣብ ዝሓለፈ ወርሒ ጥሪ ካብ ባርሴሎና ዝዓደጎ ሓላው ልዳት ቪክተር ቫልደዝ፡ ቀዳማይ ተሰላፊ ክኸውን እንተኾይኑ ብቕዓቱ ንምምሕያሽ ክጽዕር ከምዝግብኦ ኣተሓሳሲቡ። እቲ ሆላንዳዊ ኣሰልጣኒ፡ “ምስ ባርሴሎና ብቐዋምነት ተሰሊፉ ሓያሎ ዋናጩ ዝዓተረ ቫልደዝ ምስ ማንቸስተር ሜዳ ዘይወርድ” ዝብል ሕቶ ምስ ቀረበሉ’ዩ ነዚ ርእይቶ’ዚ ዝሃበ። ቫልደዝ ንልዕሊ ሓደ ዓመት ብሰንኪ ማህረምቲ ካብ ጸወታ በዂሩ ብምጽንሑ፡ ንነብሱ ኣተዓባብዩ ዘይኮነ ኣትሒቱ ክርእያ ከምዝግብኦ ዝገለጸ ቫን ጋል፡ ቀዳማይ ተሰላፊ ንክኸውን፡ ከምዚ ኣሽሊ ያንግን ማይክል ካሪግን ብቕዓቶም ብምምሕያሽ ብቐዋምነት ናይ ምስላፍ ዕድል ረኺቦም ዘለዉ፡ ንሱ’ውን ክጽዕር ከምዘለዎ ኣዘኻኺሩ። ኣብ ማንቸስተር ዩናይትድ ተኣምራታዊ ብቕዓት ዘርኢ ዘሎ፡ ወዲ 24 ዓመት ስጳኛዊ ደቪድ ደኽያ ናብ ሪያል ማድሪድ ብ50 ሚልዮን ፓውንድ ክሰጋገር’ዩ ተባሂሉ ኣብ ዝውረየሉ ዝነበረ ቅንያት፡ ቫልደዝ ምስ ማንቸስተር ብምፍራሙ፡ ቀዋሚ ሓላው ልዳት ናይ ምዃን ዕድል ክረክብ ከምዝኽእል’ዩ ዝትንተን ነይሩ። ይኹን’ምበር፡ እቲ ናይ ደኽያ ጉዳይ ምስ ተረፈ፡ ቫልደዝ’ውን ተቐያሪ ክኸውን ተገዲዱ ኣሎ።
ሓላው ልዳት